इस बीच सरकार ने नक्सली आंदोलन को एक नया नाम दिया है, सरकार इन्हें ‘वामपंथी उग्रवादी’ कहने लगी है. विचारधारा के सहारे हिंसा के रस्ते पर चल रहे नक्सलियों के बारे में छत्तीसगढ़ के पूर्व पुलिस मुखिया विश्वरंजन ठीक फरमाते हैं कि ‘नक्सली हमारी राजनीतिक सोच और संरचना को प्रजातंत्री नहीं मानते। वे हमारी व्यवस्था को शोषण पर आधारित व्यवस्था मानते है.’ विश्वरंजन का यह कथन सही है. नक्सलवाद जब सन 1967 में नक्सलवाड़ी (पश्चिम बंगाल) से शुरू हुआ था, तब यह एक विचारधारा की लड़ाई थी और उसमे शोषणमुक्त समाज की स्थापना की एक ललक भी दिखती थी. तब, इस आंदोलन को समाज के एक वर्ग की सहानुभूति भी मिलने लगी थी. लेकिन जैसे-जैसे यह आंदोलन हिसा की चपेट में आया, समाज से ही दूर होता चला गया. और आज तो हालत यह है कि सभ्य नागरिक नक्सलवाद के नाम से ही कांप उठता है, क्योंकि नक्सलवाद का सीधा मतलब है हिंसा, ख़ूनख़राबा और विध्वंस. पिछले दो दशक के आंकड़े बताते हैं कि नक्सली हिंसा में अब तक लगभग तेरह हजार लोग मारे जा चुके हैं। परिवर्तन के लिए हिंसा के रास्ते को स्वीाकर नहीं किया जा सकता। क्योंकि हिंसक परिवर्तन अंततः हिंसक प्रक्रियाओं से ही जूझते रहते हैं. दुनिया के अनेक देशों, खास कर इस्लामिक देशों की हालत हम देख रहे हैं.